Title: TC Projekt RER/9/046
Author: Jarmilka Drgonová
Last saved by: Peter
Company: UJD SR

TC Projekt RER/9/046					Príloha k správe do vlády SR 
IAEA-TCR 00179						o činnosti ÚJD SR za rok 2000 
Február 2001-02-26						(č. 516/230-172/2001) 
Rozdeľovník:
ORIGINÁL: anglický 

MEDZINÁRODNÁ AGENTÚRA PRE ATÓMOVÚ ENERGIU

SPRÁVA Z

PREVIERKY VÝSLEDKOV 
POSTUPNEJ REKONŠTRUKCIE
REAKTOROV VVER-440/230 
JADROVEJ ELEKTRÁRNE BOHUNICE
BLOKY 1 A 2
Jadrová elektráreň Bohunice, Slovenská republika

19. – 24. november 2000

MISIA EXPERTOV
v rámci Projektu technickej spolupráce IAEA RER/9/046
Podpora hodnotenia bezpečnosti jadrových elektrární
ODDELENIE TECHNICKEJ SPOLUPRÁCE ODDELENIE JADROVEJ BEZPEČNOSTI
Divízia pre Európu, Latinskú Ameriku Divízia bezpečnosti jadrových zariadení
a Západnú Áziu

ZHRNUTIE

Vo všeobecnosti skupina posudzovateľov je toho názoru, že na jadrovej elektrárni Bohunice, bloky 1 a 2 bol vypracovaný a realizovaný komplexný a dobre odôvodnený program zvyšovania bezpečnosti.
Program definuje nový bezpečnostný prístup k projektu, ktorý zodpovedá vnútroštátnym požiadavkám Slovenska a v niektorých oblastiach presahuje odporúčania MAAE pre zvyšovanie bezpečnosti jadrových elektrární s reaktormi VVER-440/230. 

Realizovanými opatreniami sa vyváženým spôsobom značne posilnila ochrana do hĺbky elektrárne. Najvyššiu prioritu dostali preventívne opatrenia všeobecne a najmä oblasti, kde realizovateľnosť modifikácií bola obmedzená. Príslušné opatrenia boli tiež systematicky zamerané na predchádzanie závažným haváriam s tavením aktívnej zóny. 
Boli  realizované  opatrenia  na  kontrolu  výkonu   v prevádzkových  stavoch   a v   havarijných podmienkach,  aby  sa  dosiahli  technické  bezpečnostné  ciele  rozšíreného  projektu   reaktorov Bohunice V1.

V konkrétnom prípade pri haváriách so stratou chladiva sú funkcie chladenia aktívnej zóny a zachovania celostnosti ochrannej obálky v súčasnosti splnené pre celé spektrum havárií s roztrhnutím primárneho potrubia až do svetlosti DN 200 s konzervatívnymi predpokladmi a pre potrubia najväčšej svetlosti (DN 500) s realistickými /best estimate/ predpokladmi v súlade s odporúčaniami formulovanými expertmi MAAE a prijatými Úradom jadrového dozoru SR.

Spomedzi opatrení, ktoré podporujú horeuvedené predpoklady, bola najdôležitejšia realizácia koncepcie “únik pred roztrhnutím” (Leak Before Break).

Boli  tiež  uskutočnené  ďalšie  preventívne opatrenia za účelom zachovania integrity tlakovej nádoby reaktora.

Boli vykonané pevnostné výpočty ochrannej obálky s použitím príslušných kritérií prijateľnosti pre oba druhy havárií (DN 200 a DN 500), výpočty tepelno-hydraulickej záťaže pôsobiacej na konštrukciu, hodnôt materiálovej pevnosti a reprezentatívnych teplôt v ochrannej obálke.

Tesnosť ochrannej obálky bola taktiež zvýšená o dva rády.

Nový bezpečnostný prístup k projektu zahŕňa rozsiahle vylepšenia tých systémov, ktoré plnia bezpečnostné funkcie a súvisiacich podporných systémov, ako sú napr. systém riadenia a kontroly, elektrické systémy a systém technickej vody. V dôsledku významného zlepšenia ochrany do hĺbky elektrárne a ochrany proti všetkým zdrojom porúch so spoločnou príčinou (požiar, povodeň a pod.), sú tieto funkcie vykonávané na vysokej úrovni spoľahlivosti pri všetkých prevádzkových stavoch, vrátane stavu počas odstavenia. 

Bezpečnostné analýzy havárií boli vykonané pre celý rozsah predpokladaných iniciačných udalostí, pričom sa použili kvalifikované metódy a postupy.

Na podporu bezpečnostných rozhodnutí sa použila pravdepodobnostná bezpečnostná analýza 1. úrovne. Táto konkrétne prispela (bola použitá) k stanoveniu priorít realizovaných bezpečnostných opatrení a ku hodnoteniu ich dopadu na celkovú bezpečnosť elektrárne. Analýza ukázala, že hlavné faktory prispievajúce k rizikám, boli významne redukované a dosiahnutá frekvencia poškodenia aktívnej zóny (2,5 E-05/reaktor-rokov), spĺňa cieľ dokumentu INSAG 3 /E-04/reaktor-rokov/, ktorý bol vytýčený pre rekonštrukciu zariadenia.

Boli zahájené práce na vývoji nových prevádzkových predpisov a symptómovo orientovaných havarijných predpisov na tých havarijných sekvenciách , ktoré je potrebné zvládnuť v rámci rozšíreného projektu a nad rámec projektu. Posudzovatelia podporujú úsilia smerujúce k ich včasnému dokončeniu.

Prechod od starých k novým predpisom si vyžaduje zvláštnu pozornosť zo strany vedenia organizácie, aby sa zabezpečilo jednoznačné usmernenie operátorov elektrárne za všetkých okolností.

Stratégia manažmentu odštepného závodu je dobre štrukturovaná, založená na politike kvality, bezpečnosti a (ochrane) životného prostredia.

V dôsledku toho sa zaznamenali zlepšenia v oblastiach kultúry bezpečnosti na všetkých úrovniach organizácie, hospodárenia, materiálnych podmienok, priemyselnej bezpečnosti, riadenia zmien, obehu dokumentácie, riadenia konfigurácie, vzdelávania a spätnej väzby zo skúseností.

Záverom možno konštatovať, že boli primerane vyriešené všetky bezpečnostné otázky, ktoré identifikovala MAAE v minulosti. Ďalšie práce na zvyšovaní bezpečnosti sú kontinuálnym procesom, ktoré sú potrebné na udržanie vysokej úrovne bezpečnosti.

Posudzovatelia tiež vyslovili niekoľko dodatkových (doplňujúcich) návrhov, napr. dokončenie pravdepodobnostnej analýzy bezpečnosti pre nízke výkonové hladiny a odstavený blok, program riadenia havárií a zmiernenie závažných havárií, ktoré presahujú pôvodné odporúčania IAEA, avšak predstavujú trendy najnovšieho vývoja v oblasti jadrovej bezpečnosti.